Page:Ludus Coventriae (1841).djvu/361

 Annas. Loo! here is wax fful redy dyght, Sett on ȝour sele anon ful ryght, Than be ȝe sekyr, I ȝow plyght— He xal not rysyn ageyn. Pilatus. On this corner my seal xal sytt, And with this wax I sele this pytt; Now dare I ley he xal nevyr flytt Out of this grave serteayn.

Annas. Here is more wax fful redy, loo! Alle the corneres ȝe sele also, And with a lokke loke it too,— Than lete us gon oure way. And lete these knytes abydyn therby, And yf hese dysciplys com prevyly To stele awey this ded body, To us they hem brynge without delay.

Pilatus. On every corner now is sett my seale, Now is myn herte in welthe and wele, This may no brybour awey now stele This body from undyr ston. Now, syr buschopp, I pray to the, And Annas also, com on with me, Evyn togedyr alle we thre Homward the wey we gon.

As wynde wrothe, Knyghtes, now goht, Clappyd in clothe, And kepyth hym welle. Loke ȝe be bolde With me for to holde, [Gh]e xul have gold, And helme of stele.